***Берсерк*** (ベルセルク, *Beruseruku*?) je manga iz 1990. koju je napisao i ilustrirao Kentaro Miura. Radnja se odigrava u svijetu nadahnutom srednjovjekovnom Europom, a priča se vrti oko Gutsa, siročeta koji postaje plaćenik, i Griffitha, vođe plaćeničke bande koja se zove "Banda Sokola". Iako isprva saveznici, Griffith izda Gutsa, koji potom odluči krenuti osvetiti se. I manga i anime serija su poznate po scenama nasilja.

Miura je prvo stvorio prototip Berserka 1988. Prva knjiga je objavljena 26. studenog 1990. Dvije godine kasnije, nakon izdavanja još tri knjige, *Berserk* počinje izlaziti u časopisu *Young Animal*. Nakon toga, 7. listopada 1997. nastaje i animirana serija od 25 epizoda koja je obuhvaćala samo prvi dio mange i koja se prikazivala do 31. ožujka 1998. Trenutno se prave filmovi, a plan je da se tim filmovima obuhvati cijela manga koja je u anime seriji ostala nedorečena. Sama manga, iako ima preko 7000 stranica, je i dalje nedovršena, i nakon preko četvrt stoljeća.

Radnja
------

### Crni mačevalac (svezak 1–3)

Guts, poznat širom zemlje kao tajnoviti Crni mačevalac, stiže u grad Koka, gdje silom prilika spasi maleni leteći vilenjak. Predstavi se kao Pakk te znatiželjno slijedi Gutsa, kojemu to pomalo smeta. Guts se bori te ubija čovjeka koji kontrolira grad te se može transformisati u zmijoliko čudovište. Otkriva se da Guts traži skupinu zvanu Božja ruka. Guts na kraju stiže u drugi grad kojim upravlja čovjek zvan Grof. Guts i njega pobjedi te se otkriva da se Grof može pretvoriti u čudovište nalik pužu. Grofova krv aktiviše kamen nalik jaju zvan Behelit. Odvede Gutsa i Grofa u drugu dimenziju te priziva pet članova Božje ruke. Članovi ponude obnoviti Grofov život u zamjenu za žrtvovanje svoje kćeri, Theresije. Grof ju ne želi žrtvovati, te je osuđen zauvijek biti u vakumu duša. Guts je zbog bitke nesposoban boriti se sa članovime Božje ruke. Guts, Puck i Theresia se vrate u normalni svet. Guts ipak odluči nastaviti sa svojim traganjem, a Pakk ga slijedi.

### Zlatno doba (svezak 4–13)

Ovo poglavlje otkriva više pojedinosti o Gutsovoj mladosti te što ga je dovelo do toga da postane Crni mačevalac. Guts odrasta kao plaćenik sve dok se ne pridruži Bandi sokola u kraljevini Midland. Sprijatelji se sa djevojkom Cascom i Griffithom, vođom plaćenika, koji posjeduje tajnoviti Behelit te vodi bandu u slavu. Banda sokola je nepobjediva, te ih stoga vojskovođe moraju unajmiti ako žele pobjedu u bitci. Griffith se penje po hijerarhiji od statusa običnog čovjeka do plemića, no nakon što je spavao sa kraljevom kćeri, Charlotte, biva uhićen i poslan u zatvor, dok Banda sokola postaju odmetnici i zabranjeni. Ipak, oni uspiju spasiti Griffitha, samo da otkriju da je slomljen mentalno i fizički. Međutim, tada se odigra ceremonija Pomrčine koja završava žrtvovanjem cijele bande kako bi Griffith postao Femto, peti član Božje ruke, te vratio se svojem putu ostvarenju svojeg sna. Samo zahvaljujući tajnovitom Vitezu lubanje, Guts i Casca bivaju spašeni od sigurne smrti. Šokiran i zgranut, Guts se odluči osvetiti Griffithu te krene u osobni rat sa Apostolima, entitetima koji su izvršili pokolj nad svakim pripadnikom bande Sokola. Stari Goto izradi protezu od željeza za Gutsovu desnu ruku.

### Osuđivanje (svezak 14–21)

Priča se vrati u sadašnjost, gdje Guts putuje po zemlji kako bi se osvetio Griffithu. Ostavio je Cascu, koja je izgubila razum, kod Erice, Rickerta i Gota. I Guts i Casca imaju oznaku na vratu i ramenu koja govori da su namijenjeni kao žrtva demonima. Casca je pobacila njihovo dijete, koja nastavlja živjeti kao fetus sa demonskim moćima te instinktivno uskače kada treba spasiti ju. Guts i Pakk ulaze u grad kojeg napadaju lažni vilenjaci. Ispostavlja se da se radi o djevojci Rosine, koja je također došla do Behelita i žrtvovala svoje roditelje kako bi ostvarila svoj san i postala vilenjak koji živi i cijeli se dan igra u šumi, ali djeca koja je također transformirala, sada ubijaju ljude i stoku po obližnjim gradovima. Guts ju uspijeva pobijediti zahvaljujući djevojci Jill. Guts se potom vraća k Gotovoj kolibi, ali Rickert, koji je pazio na Cascu dok Gutsa nije bilo, mu kaže da je ona neobjašnjivo odlutala. Na svojoj potrazi nailazi na Vitezove svetog čeličnog lanca, koji imaju nalog Vatikana uhvatiti ga jer ga smatraju predznakom apokalipse. Prilikom zarobljeništva, Guts upozna zapovjednicu Vitezova, Farnese, te ju otme kako bi se spasio. Prilikom bijega, napadnu ga demoni te prestrave pobožnu Farnese. Jedan demon ispravno prepozna da se Farnese kažnjava bičevanjem ne stoga jer je pobožna, već zato što uživa u tome. Serpico se pojavi i pokupi Farnese, dok demoni nestaju. Guts potom bježi.

Zahvaljujući tragovima u predosjećaju, on odlazi u Toranj štovanja Albiona. Tamo zloglasni inkvizitor i fanatik Mozgus sa svojom skupinom otpadnika muči i ubija pogane u ime Boga, dok diljem zemlje vlada glad i bolest zbog koje se javlja sve više izbjeglica. Cascu je našla prostitutka Luca te ju skriva pod zavojima i lažnom izlikom da ima sifilis, kako bi ju mušterije pustile na miru. Međutim, Casca slijedi jednu prostitutku Ninu u pećinu, gdje se odigrava poganski ritual i štovanje polu čovjeka, polu koze. Kada Cascu jedan pogan želi silovati, napadnu ga demoni te pogani zabunom pomisle da je Casca vještica. Kada Guts otkriva da Vatikan ima Cascu te ju planira živu zapaliti, provaljuje u Toranj kako bi ju spasio, a slijedi ga Isidro, mali dječak odmetnik koji želi od njega naučiti kako se bori. U tom sukobu, ubija Mozgusa i njegove sluge, no Mozgus se transformira u čudovište. Ipak, Guts ga i drugi put uspijeva ubiti. Tokom spašavanja, njihova prisutnost pokrene anomaliju koja dovodi do "Ceremonije preporoda", čime se stvori lažna Pomrčina, demoni konzumiraju sve ljude u okolici a toranj se uruši. Jedan otpadnik ispriča Luci kako je cijeli život živio u smeću jer su ga se ljudi bojali zbog deformacije. U smeću je našao Behelit i odlučio žrtvovati svoj život kako bi postao jaje-Apostol iz kojeg će se izroditi novi, savršen svijet bez boli. Njegovo stapanje sa Cascinim fetusom dovodi do toga da Griffith poprimi ljudski oblik te se vrati u stvarni svijet. Pošto Midland pati od depresije i bolesti, carstvo Kushan, najveća zemlja na svijetu, uzima te pogodnosti kako bi izvršilo invaziju nakon smrti kralja.

### Sokol Tisućljetnog crastva (svezak 22–35)

U bijegu od invazije, Guts i Casca odlaze u Elfhelm, kako bi stigli do sigurnog područja od Prokletstva Pomrčine. Na svojem putu, steknu nove saveznike: Farnese i Serpico im se pridruže jer su dali otkaz na mjesto Vitezova čeličnog lanca. Serpico se prisjeća kako je upoznao Farnse: on je bio izvanbračno dijete plemića koji ga je napustio i prostitutke, te je uspio naći posao kod plemkinje Farnese, koja je bila toliko razmažena da je žive životinje znala zapaliti ako joj se ne sviđaju. Serpico je upoznao oca ali je dobio zadatak šutjeti o porijeklu jer je otkrio da mu je Farnese zapravo polusestra. Guts i njegova družina stižu do jedne bajkovite šume i drvene kućice na drveću. Unutra sretnu čarobnicu Floru, koja Gutsu objasni da bi kralj Elfhelma mogao izliječiti Cascu od oronulog psihičkog stanja, te stječe *Oklop Berserker*, koji mu daje veće moći u bitkama, ali također predstavlja i prijetnju njegovom razumu. Vitaz lubanje je stari prijatelj Flore, ali se nije htio pokazati Gutsu i družini. Ona objasni da je Behelit poveznica između fizičkog i astralnog, duhovnog svijeta. Guts i družina idu zajedno sa mladom vješticom Schierke kako bi spasili jedno selo od najezde trolova. Prilikom borbe, trolovi otmu Cascu i Farnese, ali ih Guts spasi. Ipak, pritom ga zarobi Slan, jedina ženska članica Božje ruke, te ga odluči silovati. Vitez lubanje opet intervenira te spasi Gutsa.

Istodobno, Griffith je zauzet oslobađanjem Midlanda od invazije Kushana te vodi novu Bandu sokola, koja se sastoji od vojnika Midlanda, Apostola te čak disidenata iz Kushana. Oslobađa i Charlotte, te se zaručuje s njom kako bi postao novi kralj. Diljem carstva, ljudi imaju san o sokolu koji će pobijediti tamu i spasiti ih, pa i ostarjeli papa koji je smatrao da mu je život bio besmislen, sve dok nije vidio taj znak i odigrao bitnu ulogu na kraju života tako što je priznao autoritet Griffitha i naredio vitezovima okolnih carstva da mu služe. Griffith i Banda sokola pobjeđuju Ganisku, vođu carstva Kushan, koji je također Apostol. I Guts se našao u borbi sa Ganishkom i njegovim vazalom Badaiom, jer su ovi poslali divovske tigrove i druga čudovišta da ubiju sve plemiće na glavnom dvoru. Zodd se pojavi i pomogne Gutsu pobijediti Ganishku, koji je poprimio oblik vjetra iznad mora. Zodd potom odlazi, a Guts, Casca, Pakk, Isidro i Schierke kreću na brod kojim upravlja Roderick kako bi stigli do Elfhelma. U zadnjem naporu da pobjedi Griffitha, Ganishka se žrtvuje kako bi se transformirao u čudovište sa kojim se nitko živ ne bi mogao nadmetati. Poprima zastrašujući, divovski oblik i gaziti ljude oko sebe. Griffith i Zodd krenu prema njemu kako bi ga dokrajčili. Vitez lubanje se pojavi i izgleda napadne Griffitha, ali ovaj preusmjeri napad kako bi uništio Ganishka, te udarac oslobodi energiju od koje se transformira svijet te se stopi stvarni, fizički i astralni, duhovni svijet. Kao posljedica, jednorozi i druga mitska bića sada žive zajedno sa ljudima, dok je Griffith uspostavio Falconiu, novi glavni grad svojeg carstva.

### Fantazija (svezak 35–)

Postoje naznake da je Vitez lubanje zapravo drevni kralj Gaiseric, koji je nekad davno ujedinio sav poznati svijet u jedno kraljevstvo. Međutim, nakon što je mučio jednog vrača, ovaj je pozvao Božju ruku u spas koja je svrgnula Gaiserica te ga stopila sa oklopom i otjerala u drugu dimenziju, zbog čega se on želi boriti protiv njih.

Natrag u sadašnjosti, Guts je razapet zbog osvete, ali odluči da neće napustiti Cascu kako bi se borio protiv Griffitha. Na putu preko mora do Elfhelma, Guts i njegovi pratioci nailaze na nove opasnosti–napadnu ih gusari koje su opsjele demonske sile–ali im Gutsova družina uspije pobjeći u brodu, iako uz stalnu prijetnju da bi prokleti oklop Berserker mogao preuzeti Gutsov um. Stanu na jednom ostrvu i upoznaju mladu djevojku Ismu, koja tvrdi da se njen otac zaljubio u sirenu. Područjem vlada čudovište zvano "Morski bog". Nakon što pronađe zvijer, Guts u Berserkeru sa Schierke putuje unutar čudovišta, raspori srce te ga ubija. Pojave se i sirene, te se i sama Isma transformira u sirenu, i upoznaje svoju majku među tim bićima mora. Sirene spase Gutsa te ga posada izliječi na brodu.

Rickert, uz Gutsa i Cascu posljednji preživjeli član nekadašnje družine sokola, bježi sa polusestrom Ericom i drugim ljudima u vagonima prema Falconiji, pošto je nakon transformacije svijeta došlo do preljeva demonskog svijeta, te sada demonska bića napadaju ljude širom zemlje. Rickert tako ulazi u Falconiju, te uoči da se na tisuće izbjeglica u nepreglednim kolonama priključilo migraciji u grad, koji je tehnološko, kulturno i u bilo kojem drugom smislu daleko najnapredniji i najmoderniji grad na svijetu, pošto je kolosalan i uspijeva bez problema upiti sve izbjeglice koje navodno šititi od opasnosti izvana. Griffith je neosporni vladar grada, i svi klanovi širom svijeta su mu se pokorili, pa čak i podanici carstva Kushan. Rickert sudjeluje i nekakvoj misi u kojoj Griffith pred gomilom pozdravlja duše nedavno preminulih ljudi u lijesovima, čime demonstrira svoju božanstvenu moć. Ipak, Locus, Griffithov stražar, povede Rickerta na šetnju preko zidina Falconije, daleko od očiju javnosti, te mu tamo pokaže Griffithove Apsotole, koji u areni masakriraju zarobljene demone iz drugih dimenzija koji su se pojavili na Zemlji, jer imaju neutaživu žeđ za krvlju i barbarstvom. Rickerta ovaj prizor, kojeg sam karakterizira kao "uvid u pakao", zgrozi, te shvati da se iza savršene fasade Falconije krije mračna tajna. Kada napokon sretne Griffitha, za kojeg zna da je žrtvovao družinu kako bi došao do moći, približi mu se te ga ošamari. Gomila se sablažnjava, ali Griffith naizgled razumije Rickertovo gađenje te ga pusti da napusti grad. Navečer, Apsotol Rakshas napadne Rickerta, ali ga spasi Silat i njegovi čuvari, iz sada bivšeg carstva Kushan, te mu ponudi zaštitu ako mu ispriča sve što zna o Griffithu. Silat tvrdi: "*Jednom sam se zakleo na vjernost nečovjeku. Ne želim napraviti istu grešku sa Griffithom.*" Kasnije, Rakshas napadne ponovno, te ga Silat i njegovi čuvari ne mogu zaustaviti ni uz pomoć vatre. Tada se pojavi starac koji privremeno onesposobi Rakshasa, te ponudi Rickertu, Silatu i čuvarima da pobjegnu s njim na krilatim čudovištima. Starac je Daiba, bivši čarobnjak na dvoru Kushan. Družina odleti na krilatim čudovištima, ali ih Rakshas počne proganjati i sam letjeti, ali mu uspiju pobjeći.

Guts i njegova družina napokon stižu brodom do Elfheima, kako bi tamo pokušali izliječiti Cascu. Međutim, tamo ih napadnu strašila i gorući div, kojima upravljaju vještice slične Schierke, iako ih Guts uspije svladati.

Glasovne uloge
--------------

* Nobutoshi Hayashi - Guts
* Toshiyuki Morikawa - Griffith
* Yuko Miyamura - Casca
* Akiko Yajima - Rickert
* Akira Ishida - Judou
* Masuo Amada - Pippin
* Tomohiro Nishimura - Corkus

Kritički odjek
--------------

Kritičar na siteu Anime Academy je hvalio seriju te ju nazvao rijetkim primjerom "zrele fantastike". Kritičar Kain je zapisao: "Imao sam dojam da će ovo biti samo jedna u nizu nasilno krvavih, srednjovjekovnih anime serija. Doista, *Berserk* nije za one slabog srca: većina priče se odvija oko Gutsa kako kolje stotine vojnike u velikim detaljima. No ostaviti to samo na tome bilo bi uvelike podcijeniti ovaj anime. Pravo meso ove serije je međudjelovanje junaka. Protagonisti u priči nisu prigodno prijateljski jedno sa drugim: ima tu pravih okršaja, a drama se uvjerljivo prenosi. Ono što me najviše dojmilo je bila neposredna i neuplašena priroda u kojoj se događaji odigravaju."

Kritičar na THEM Anime Reviews, Carlos Ross, je priznao da je pogledao prvih par epizoda i potom odustao jer mu se nije svidjela mračna atmosfera i klišejizirani likovi, ali je nakon četiri godine pogledao ostatak serije te promijenio mišljenje i dao joj četiri od pet zvijezdica: "Poput Kurosawinih filmova, pouka ovdje je da, iza svog tog oklopa, ovi vojnici su ljudi. *Berserk* je, u srži, tragedija epskih proporcija. Na kraju, sreća bande će se potrošiti - čak i najbolji vojnici mogu tek toliko izdržati u ratu koji nikad nema kraja... *Berserk* nije lagana serija za zaljubiti se, i vjerojatno neće biti serija koja će najbolje sjesti gledateljima - ali je iznimno dobro napravljena te zaslužuje biti pogledana od onih koji traže fantastiku koja je uvjerljivija i nije idealizirana kao *Lodoss*, *Rune Soldier* ili *Dragon Half*. Ako želite fantastiku za razmišljanje, nemojte da vas ime zavara. *Berserk* nije o puštanju mozga na pašu. Nimalo."

Kritičar na Nihon Review je hvalio likovu u priči: "Likovi su najveća vrlina *Berserka*. od ambicioznog do manipulativnog Griffitha, preko neposrednog i izmučenog Gutsa, sve do komplikovane i emotivne Caske, većina ostalih animea nema nijednog lika koji je tako human kao ovi, a kamoli cijeli ansambl. Ne samo da su likovi pamtljivi, nego je mreža njihovog odnosa još fascinantnija. Nisam mogao vjerovati kako su postupci i odnosi likova izgledali stvarno...Na žalost, *Berserk* je vjerojatno najpoznatiji za svoj neslavni "kraj". Nijedan drugi anime nije toliko vikao za nastavkom. Prva epizoda nam daje bljesak onoga što se dogodilo nakon kraja, ali nikada ne saznajemo kako je priča došla od zadnje epizode do prve."

S druge strane, kritičar na siteu Anime World je seriji dao 0 od pet zvijezdica, usporedivši ga sa neduhovitom kopijom animea *Fist of the North Star*: "Slabo napisan, loše izveden, *Berserk* je najgori primjer animea. Radnja je predvidljiva i gotovo nepostojeća. Likovi nemaju nikakve osobnosti. Čak je glazba razočaravajuća. No najgore su bitke - sastoje se samo od siledžije Gutsa i "briljantnog" mačevalaca Griffitha kako oru kroz legije bezličnih, netalentiranih zlikovaca bez ikakvog truda ili vještine. To je repetitivno, dosadno i sveukupno glupo osim ako ne volite gledati kako zlikovce bacaju u mljevilicu mesa. Mislim da ništa ne bi moglo spasiti ovu katastrofu od TV serije. U svakom pogledu, *Berserk* je loš anime koliko to može biti."

Izvori
------

1. ↑  „Berserk". Anime Academy. 2004. Arhivirano iz originala na datum 2008-03-17. Pristupljeno 19. travnja 2013.
2. ↑  Carlos Ross. „Berserk". THEM Anime. Pristupljeno 19. travnja 2013.
3. ↑  Kuma. „Berserk". Nihon Review. Pristupljeno 19. travnja 2013. [*mrtav link*]
4. ↑  Akemi. „Anime Reviews: Berserk". Anime World. Pristupljeno 19. travnja 2013.

Vanjske poveznice
-----------------

***Berserk (manga)*** na Wikimedijinoj ostavi

* *Berserk* na IMDb-u ()
* *Berserk* na Anime News Network
* *Berserk* na MyAnimeList
* *Berserk Wiki*